**Y Bwrdd Gwaith Ieuenctid Dros Dro (Cyfarfod 9)**

**Dydd Mawrth, 15 Hydref 2019 – 10.30am – 3.30pm**

**Lleoliad: Gwasanaeth Cyfiawnder Ieuenctid Wrecsam: Uned 21, Ystad Ddiwydiannol Whitegate, Parc Caia, Wrecsam, LL13 8UG.**

**Agenda**

|  |  |
| --- | --- |
| **Rhif yr eitem** | **Eitem** |
| 1 | Cofnodion a chamau gweithredu o'r cyfarfod diwethaf |
| 2 | Dogfen weithredu – Grwpiau Cyfranogiad y Strategaeth |
| 3 | Diweddariad gan Grŵp Gorchwyl a Gorffen y Gymraeg |
| 4 | Diweddariad gan Grŵp Cyfranogiad y Strategaeth Mae Pobl Ifanc yn Ffynnu |
| 5 | Cyflwyniad gan Laura Tranter, Canolfan Gymorth Profiadau Niweidiol yn Ystod Plentyndod (ACE), Iechyd Cyhoeddus Cymru |
| 6 | Cyfarfod â chynrychiolwyr o Wasanaethau Ieuenctid Wrecsam yn ystod amser cinio |
| 7 | Diweddariad gan y Grŵp Marchnata |
| 8 | Diweddariad gan y Grŵp Gorchwyl a Gorffen Digidol |
| 9 | Unrhyw fater arall |

**Yn bresennol**

|  |  |
| --- | --- |
| **Yn bresennol – Aelodau** | |
| **Enw** | **Rôl** |
| Keith Towler (KT) | Cadeirydd y Bwrdd Gwaith Ieuenctid Dros Dro |
| Dusty Kennedy (DK) | Arweinydd y Bartneriaeth Genedlaethol – Rhaglen Camau Cynnar gyda'n Gilydd, Iechyd Cyhoeddus Cymru |
| Sharon Lovell (SL) | Cyfarwyddwr Gweithredol ar gyfer y Gwasanaeth Eiriolaeth Ieuenctid Cenedlaethol ac Is-gadeirydd Cyngor Cymreig y Gwasanaethau Ieuenctid Gwirfoddol (CWVYS) |
| Efa Gruffudd Jones (EGJ) | Prif Weithredwr y Ganolfan Dysgu Cymraeg Genedlaethol |
| Simon Stewart (SS) | Deon Cyfadran y Gwyddorau Cymdeithasol a Bywyd ym  Mhrifysgol Glyndŵr Wrecsam |
| Eleri Thomas (ET) | Dirprwy Gomisiynydd Heddlu a Throseddu Gwent |
| Joanne Sims (JS) | Rheolwr Gwasanaeth Ieuenctid Blaenau Gwent |
| **Yn bresennol – Llywodraeth Cymru** | |
| Donna Lemin (DL) | Uwch-reolwr Strategaeth Gwaith Ieuenctid |
| Michael Maragakis (MM) | Pennaeth y Gangen Ymgysylltu ag Ieuenctid |
| Dareth Edwards (DE) | Rheolwr Polisi Gwaith Ieuenctid |
| Joel Hodson | Y Gangen Ymgysylltu ag Ieuenctid |

**Eitem 1**

Cytunodd y bwrdd fod cofnodion y cyfarfod diwethaf yn gofnod manwl gywir.

**Materion yn codi:** Cytunodd y bwrdd ar yr angen am ymgysylltu â'r mecanweithiau presennol o ymgysylltu ag ieuenctid, gan gynnwys y Senedd Ieuenctid a fforymau ieuenctid. Cododd EGJ bryder am yr ymwybyddiaeth gyffredinol isel o'r strategaeth ymhlith rhai ymarferwyr – caiff hyn ei gyfleu i'r Grŵp Marchnata. Yn y dyfodol, caiff Cyngor y Gweithlu Addysg a Safonau Addysg Hyfforddiant Cymru eu cynnwys yng nghylch dosbarthu gohebiaeth Llywodraeth Cymru er mwyn hwyluso rhannu gwybodaeth yn ehangach â gweithwyr ieuenctid cofrestredig a gweithwyr ieuenctid dan hyfforddiant.

**Eitem 2:** Dogfen weithredu – Grwpiau Cyfranogiad y Strategaeth

Adroddodd aelodau o'r bwrdd fod adborth gan randdeiliaid ar y ddogfen weithredu ar ffurf ddrafft wedi bod yn gadarnhaol ar y cyfan. Mae strwythur arfaethedig y gwaith, a’r dull a gynigir a gyfer ei gyflwyno cam wrth gam, wedi cael ymateb da a chydnabyddiaeth fod y sector ei hun yn rhannu cyfrifoldeb dros sicrhau y cyflawnir yn erbyn pob un o nodau'r strategaeth.

Cododd SL adborth penodol gan aelodau Cyngor Cymreig y Gwasanaethau Ieuenctid Gwirfoddol fod angen mwy o eglurder ar y cydgysylltiad rhwng pob un o Grwpiau Cyfranogiad y Strategaeth a'r grwpiau gorchwyl a gorffen sydd eisoes yn bodoli. Gwnaeth Llywodraeth Cymru gadarnhau y cymerwyd y pwyntiau hyn i ystyriaeth wrth ailddrafftio'r ddogfen. Ystyriodd y bwrdd y byddai creu cylch gorchwyl a rennir yn egluro rolau a chyfrifoldebau. Cafodd digwyddiad cynllunio ei gynnig a'i gytuno ar gyfer mis Rhagfyr; byddai hyn yn dod â'r holl randdeiliaid allweddol ynghyd i amlinellu rhyngddibyniaethau rhwng y grwpiau a sefydlu blaenoriaethau cychwynnol. Caiff cymorth rheoli prosiect ar gyfer y strwythur ei ddarparu gan Gangen Ymgysylltu ag Ieuenctid Llywodraeth Cymru.

Rhoddodd y bwrdd ystyriaeth i aelodaeth bosibl pob Grŵp Cyfranogiad y Strategaeth. Nodwyd arweinydd o blith aelodau'r bwrdd ar gyfer pob Grŵp Cyfranogiad y Strategaeth:

Mae pobl ifanc yn ffynnu – Sharon Lovell

Mae gwaith ieuenctid yn hygyrch a chynhwysol – Dusty Kennedy

Mae gwirfoddolwyr a gweithwyr proffesiynol cyflogedig ym maes gwaith ieuenctid yn cael eu cefnogi drwy gydol eu gyrfaoedd i wella eu hymarfer – Joanne Sims

Mae gwaith ieuenctid yn cael ei werthfawrogi a’i ddeall – Keith Towler

Cytunwyd y byddai cynrychiolydd o Grŵp Gorchwyl a Gorffen y Gymraeg, y Grŵp Gorchwyl a Gorffen digidol, a'r Grŵp Marchnata'n ymuno â phob Grŵp Cyfranogiad y Strategaeth.

Bydd Llywodraeth Cymru yn cyhoeddi galwad am weithredu i'r sector ar ran y bwrdd. Bydd hwn yn rhoi arweiniad o ran sut y gall y sector gymryd rhan, gan gynnwys sut y gellir cael gafael ar unrhyw gymorth sydd ar gael, e.e. teithio a chynhaliaeth.

Bydd gwaith caffael ar gyfer yr ymarfer mapio cynhwysfawr yn dechrau'n fuan a cheir cymorth neilltuedig gan aelod o Wasanaethau Gwybodaeth a Dadansoddi Llywodraeth Cymru.

**Eitem 3: Diweddariad gan Grŵp Gorchwyl a Gorffen y Gymraeg**

Rhoddodd EGJ wybod bod Grŵp Gorchwyl a Gorffen y Gymraeg yn cynnwys wyth o aelodau ar hyn o bryd. Trafododd y bwrdd yr angen am fwy o gynrychiolaeth gan awdurdodau lleol. Caiff gwasanaeth cyfieithu ar y pryd ei drefnu ar gyfer pob cyfarfod yn y dyfodol. Cytunodd y bwrdd y dylid cynnwys darpariaeth Gymraeg fel eitem sefydlog ar yr agenda ym mhob un o gyfarfodydd Grwpiau Cyfranogiad y Strategaeth. Mae'r grŵp wrthi'n datblygu briff ar gyfer rhaglen beilot i brofi dulliau o gynllunio ar gyfer darpariaeth Gymraeg.

**Eitem 4: Diweddariad gan Grŵp Cyfranogiad y Strategaeth Mae Pobl Ifanc yn Ffynnu**

Diweddarodd SL y bwrdd am aelodaeth bresennol Grŵp Cyfranogiad y Strategaeth Mae Pobl Ifanc yn Ffynnu. Mae chwe aelod ar hyn o bryd a cheir cydnabyddiaeth bod aelodau ychwanegol o awdurdodau lleol yn ofynnol. Cafwyd cydnabyddiaeth hefyd fod angen sicrhau cynrychiolaeth ddaearyddol well.

Rhannodd SL y wybodaeth ddiweddaraf am ddigwyddiadau ymgysylltu ag ieuenctid: mae Adran Gwaith Ieuenctid a Chymuned Prifysgol Glyndŵr wedi cydlynu tri digwyddiad a fydd yn digwydd ym mis Hydref yn Llanelwy, Wrecsam ac Abertawe. Bydd pobl ifanc yn ymateb i'r dasg o lunio fersiwn o'r strategaeth sy'n hwylus i ieuenctid, a datblygu model ar gyfer ymgysylltu ag ieuenctid ar gyfer y dyfodol a gaiff eu hystyried gan y bwrdd. Disgwylir y bydd 30 o bobl yn bresennol ym mhob digwyddiad, ac mae hyn yn uwch na'r disgwyliadau gwreiddiol o'r gwaith hwn.

**Eitem 5: Cyflwyniad gan Laura Tranter (LT), Canolfan Gymorth Profiadau Niweidiol yn Ystod Plentyndod (ACE), Iechyd Cyhoeddus Cymru**

Adroddodd LT ar waith y ganolfan a'r cynnydd a wnaed wrth sicrhau bod nifer yr ymarferwyr gwaith ieuenctid sydd wedi derbyn gwybodaeth am brofiadau niweidiol yn ystod plentyndod wedi cynyddu. Trafododd y bwrdd bwysigrwydd sicrhau bod yr hyfforddiant yn cael ei gyflwyno'n ehangach, a thrafododd ddulliau o sicrhau y gellir parhau â'r gwaith y tu hwnt i fis Mawrth 2020 (pan ddaw'r cyllid presennol i ben).

**Eitem 6: Cyfarfod â chynrychiolwyr o Wasanaethau Ieuenctid Wrecsam**

Mewn ymateb i bwysau cyllidebol a chyd-destunau lleol newidiol, mae Wrecsam wedi cyfuno'i wasanaethau cyfiawnder ieuenctid, gwaith ieuenctid, a chwarae. Adroddwyd bod y model wedi gweithio'n dda wrth dorri drwy seilos, integreiddio gwaith, a chydnabod gwerth dulliau gwahanol o weithio gyda phlant a phobl ifanc. Teimlodd staff yr awdurdod lleol ei bod yn well cael gwefan/platfform digidol canolog i rannu astudiaethau achos o waith ieuenctid ac i rannu newyddion am y sector na gohebu drwy negeseuon e-bost. Bydd SS yn mynd i gynhadledd gwasanaethau ieuenctid leol Wrecsam ym mis Tachwedd ar ran y bwrdd.

**Eitem 7:**  **Diweddariad gan y Grŵp Marchnata**

Trafododd y bwrdd y cynllun cyfathrebu ar ffurf ddrafft a luniwyd gan y Grŵp Marchnata, a chytunodd arno, a chytunodd y dylid ei weithredu ar unwaith. Dylai'r Grŵp Marchnata gysylltu â swyddogion o ran argaeledd cyllideb/adnoddau. Trafododd y bwrdd bwysigrwydd gweithgarwch marchnata a chyfathrebu wrth gyfrannu at nod strategol ‘Mae gwaith ieuenctid yn cael ei werthfawrogi a’i ddeall’. Anogodd y bwrdd y Grŵp Marchnata i fanteisio ar rwydweithiau rhanddeiliaid presennol er mwyn cyrraedd cynulleidfa ehangach o weithwyr ieuenctid, gan gynnwys Safonau Addysg Hyfforddiant Cymru a Chyngor y Gweithlu Addysg.

**Eitem 8: Diweddariad gan y Grŵp Gorchwyl a Gorffen Digidol**

Mae gan y fforwm trafod ar-lein (Slack) 12 o aelodau, y mae pedwar ohonynt yn cyfrannu'n rheolaidd. Caiff cyfarfod wyneb yn wyneb maes o law. Ceir sawl thema sy'n dod i'r amlwg fel a ganlyn: yr angen am gyfres o egwyddorion a safonau arweiniol ar gyfer ymgysylltu'n ddigidol â phobl ifanc; hyfforddiant a datblygu'r gweithlu sy'n arfogi gweithwyr mewn modd priodol; brwdfrydedd dros gynllun tebyg i YoungScot a chydnabyddiaeth o greadigrwydd digidol (codio/dylunio graffig/amlgyfrwng/ffilm/sain ac ati) fel dull gwaith ieuenctid ynddo'i hun.

**Eitem 8:** **Unrhyw fater arall**

Cronfa Waddol Ieuenctid – cododd SL bryder am ddiffyg cais llwyddiannus o Gymru am raglen grant y Swyddfa Gartref hon a gofynnodd a ellid dysgu unrhyw wersi. Trafododd y bwrdd pa mor bwysig yr oedd hi bod y sector yn datblygu tystiolaeth gadarn o'i effaith.

Erasmus+ a European Solidarity Corps – dywedodd swyddogion eu bod yn cynnal trafodaethau parhaus â'u cymheiriaid ledled y DU mewn perthynas â threfniadau ar ôl Brexit. Safbwynt Llywodraeth Cymru yw y dylid parhau â'r gwaith ymgysylltu ledled y DU os yw'n bosibl. Yn ogystal, dylai'r holl sefydliadau sydd ynghlwm wrth y cynllun Erasmus+ gofrestru â Gwarant Llywodraeth Ei Mawrhydi cyn gynted â phosibl er mwyn sicrhau y cânt eu diogelu os bydd y DU yn gadael yr UE heb fargen.

Ar ran y bwrdd, bydd KT yn mynd i gyfarfod i drafod sut y gellir defnyddio ymwybyddiaeth ofalgar wrth arfer gwaith ieuenctid, a bydd yn cyflwyno adroddiad yn ystod y cyfarfod nesaf.